บัวหลวงขยับบุก14จังหวัดตะลุยปล่อยกู้
แบงก์กรุงเทพ ประกาศรุก 14 หัวเมืองใหญ่ หวังดันยอดสินเชื่อบ้านปีนี้โต 15% แย้มอาจขยายเพดานกู้เกิน 30 ปี
21 พ.ค. 2555

แบงก์กรุงเทพ ประกาศรุก 14 หัวเมืองใหญ่ หวังดันยอดสินเชื่อบ้านปีนี้โต 15% แย้มอาจขยายเพดานกู้เกิน 30 ปี 
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ในปีนี้ธนาคารจะเริ่มขยายธุรกิจรายย่อยมากขึ้น โดยเฉพาะสินเชื่อที่อยู่อาศัยที่ปัจจุบันธนาคารมีฐานสินเชื่ออยู่ 1.39 แสนล้านบาท หรือคิดเป็น 90% ของฐานสินเชื่อรายย่อยรวมที่ 1.46 แสนล้านบาท ที่มีแนวโน้มขยายตัวได้ดีจากการขยายตัวของกรุงเทพฯ และปริมณฑล และใน 14 จังหวัดหัวเมืองสำคัญที่ปัจจุบันมีกำลังซื้อสูงขึ้น จึงตั้งเป้าการเติบโตของสินเชื่อในปีนี้เอาไว้ไม่ต่ำกว่า 15% หรือประมาณ 2 หมื่นล้านบาท
“เรามองว่าตลาดต่างจังหวัดเริ่มมีศักยภาพ โดยเฉพาะหัวเมืองใหญ่ที่คนมีกำลังซื้อสูง การคมนาคมสะดวกขึ้น เช่น โคราช ที่มีโรงงานหลายแห่งย้ายเข้าไป ในปีนี้ธนาคารจะเริ่มขยายฐานออกไปต่างจังหวัด เพราะเค้กในตลาดนี้น่าจะก้อนใหญ่ขึ้น” นายทวีลาภ กล่าว 
อย่างไรก็ตาม ยอมรับว่าราคาสินค้า ค่าครองชีพ และราคาขายบ้านที่สูงขึ้นในปัจจุบัน อาจมีผลกระทบต่อกำลังซื้อต่อกลุ่มผู้ที่ยังมีอายุงานไม่เกิน 5 ปี ในแง่การเก็บเงินออมเพื่อดาวน์บ้านบ้าง ดังนั้นธนาคารจะเน้นทำตลาดผ่านกลุ่มลูกค้าที่เดินบัญชีเงินเดือนกับธนาคารอยู่แล้ว แต่ยังไม่มีบ้านเป็นของตัวเอง หรือต้องการรีไฟแนนซ์ เนื่องจากเป็นกลุ่มที่สามารถวิเคราะห์วินัยทางการเงินได้
ขณะนี้กำลังศึกษาว่าอาจมีการขยายเพดานการกู้เพิ่มจาก 30 ปี เพื่อ เพิ่มความสามารถในการแข่งขัน